Nr. ................/.............................2022

**REFERAT DE APROBARE**

privind

 ***modificarea***

***Ghidului de finanţare a Programului vizând educaţia şi conştientizarea publicului privind gestionarea deşeurilor***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea Ghidului de finanţare a Programului vizând educaţia şi conştientizarea publicului privind gestionarea deşeurilor.***

Baza legală a proiectului de ordin supus aprobării o constituie prevederile art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat,”*(4)Condiţiile de finanţare a proiectelor şi/sau programelor pentru protecţia mediului prevăzute la alin. (1) lit. a)-l), n), q)-s), u), w) -y), cc), dd) şi ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului.”*

În fapt, prin adresa nr. DC/49531/29.06.2022, înregistrată la Administrația Fondului pentru Mediu (AFM) cu nr. 34322/30.06.2022, beneficiarul finanțării – Ministerul Mediului, Apelor și Pădurilor, care are încheiat contract pentru finanțare nerambursabilă cu AFM în baza *Ghidului de finanțare aferent Programului vizând educația și conștientizarea publicului privind gestionarea deșeurilor, aprobat prin Ordinul ministrului mediului nr. 1.196/2018*, a solicitat prelungirea duratei de realizare a proiectului cu 12 luni, până la data de 31.12.2023 și modificarea graficului de finanțare – anexa 2 la contract, în vederea asigurării finanțării contractului de servicii ce se va derula pe o perioadă de 12 luni.

Conform prevederilor actuale ale art. 22 alin. (13) din *Ghidul de finanțare aferent Programului vizând educația și conștientizarea publicului privind gestionarea deșeurilor*, aprobat prin Ordinul ministrului mediului nr. 1.196/2018, “*Durata de realizare a proiectului este de maxim 12 luni de la data intrării în vigoare a contractului. Durata de realizare se poate prelungi cu maximum 6 luni, cu acordul Autorității*”. La acest moment, contractul pentru finanțare este în vigoare, fiind deja prelungit prin act adițional.

Având în vedere cele de mai sus și luând în considerare solicitările beneficiarului – Ministerul Mediului, Apelor și Pădurilor, este necesară modificarea art. 22 alin. (13) din Ghidul de finanțare aferent Programului vizând educația și conștientizarea publicului privind gestionarea deșeurilor.

Modificarea la *Ghidul de finanțare aferent Programului vizând educația și conștientizarea publicului privind gestionarea deșeurilor, aprobat prin Ordinul ministrului mediului nr. 1.196/2018,* astfel cum este înaintat prin prezentul proiect, a fost avizată în ședința Comitetului Director al Administrației Fondului pentru Mediu din 28.07.2022.

Față de cele de mai sus și ținând seama de motivele invocate, vă rugăm să analizați și să aprobați ***proiectul de ordin pentru modificarea Ghidului de finanțare aferent Programului vizând educația și conștientizarea publicului privind gestionarea deșeurilor.***

**PREȘEDINTE,**

**Laurențiu Adrian NECULAESCU**

 Șef serviciu Analiză și Avizare DJ,

 Andreea Coman